泊吳江寄胡武平
作者：蔡襄
朝代：宋

paragraphs: 遥夜吳江瀕，露坐鬚成葆。
天空不带雲，野逈正收潦。
徘徊波上月，灧漾浮光好。
清風送炎歊，翻覺秋氣早。
乃問苕溪路，舟虞爲予道。
水行至州下，樓臺壓煙島。
凈居譬如仙，嘉産極富媼。
念君鎮雅俗，適以資恬浩。
豈不欲一往，驩誠寄鳬藻。
縱遊窮佳賞，劇論寫幽抱。
嗟予遠庭闈，六年見春草。
終日諷陔蘭，無路羞羊棗。
胡爲久去家，一慮心如擣。
今而賜告歸，計課免讎討。
前之奉慈顔，敢憚勤輿皁。
北來尚何時，汀洲白蘋老。
儻得杯酒同，爲君一醉倒。